กองทุนหุ้นสหรัฐแจกกำไร
เฮ!ดัชนีดาวโจนส์เอสแอนด์พีนิวไฮ4เดือนแรกผลตอบแทนสูงสุด14%
13 พ.ค. 2556

เฮ!ดัชนีดาวโจนส์เอสแอนด์พีนิวไฮ4เดือนแรกผลตอบแทนสูงสุด14%
กองทุนหุ้นสหรัฐแจกกำไร ดัชนีนิวไฮไม่หยุด “แอสเซทพลัส” แนะทำกำไร S&amp;P 500 แถว 1,580-1,650 
หลังจากเศรษฐกิจของสหรัฐส่งสัญญาณฟื้นตัวต่อเนื่อง โดยเฉพาะตัวเลขจ้างงานนอกภาคเกษตรที่ออกมาดีเกินคาด และอัตราการว่างงานลดลงเหลือเพียง 7.5% จากเดือนก่อนหน้าที่ 7.6% ทำให้ต้นเดือน พ.ค.ที่ผ่านมา ดัชนีดาวโจนส์ทำสถิติ (นิวไฮ) เหนือ 15,000 จุด และดัชนี S&amp;P 500 ยืนเหนือ 1,600 จุด ส่งผลให้ความเชื่อมั่นของนักลงทุนกลับมา
บริษัทหลักทรัพย์จัดการกองทุน (บลจ.) แอสเซท พลัส ระบุว่า ตัวเลขเศรษฐกิจของสหรัฐและผลประกอบการของบริษัทจดทะเบียนที่ออกมาดี ส่งผลให้ตั้งแต่วันที่ 26 เม.ย.-9 พ.ค.ที่ผ่านมา ดัชนี S&amp;P 500 ปรับตัวขึ้นประมาณ 10% ปัจจุบันอยู่ที่ระดับประมาณ 1,617 จุด โดยบริษัทคาดว่าใน 2 สัปดาห์ข้างหน้า ตั้งแต่วันที่ 1321 พ.ค. 2556 ดัชนีจะเคลื่อนไหวในกรอบ 1,580-1,650 จุด จึงแนะนำซื้อขายทำกำไรในกรอบดัชนีดังกล่าว
อย่างไรก็ตาม ในช่วงที่ผ่านมาดัชนีหุ้น S&amp;P 500 ของสหรัฐปรับตัวขึ้น ทำให้ผลการดำเนินงานของกองทุนรวมที่มีนโยบายออกไปลงทุนในตลาดหุ้นสหรัฐเป็นบวก โดยผลตอบแทนนับแต่ต้นปีเพิ่มขึ้น 15.51% อย่างไรก็ดี ตัวเลขเศรษฐกิจของสหรัฐในช่วงที่ผ่านมายังไม่ดีขึ้นชัดเจน โดยคาดว่ามาตรการของรัฐบาลและตัวเลขเศรษฐกิจยังเป็นปัจจัยที่ต้องคอยติดตามและมีอิทธิพลต่อตลาด
ขณะที่กองทุนเปิดแอสเซท พลัส แอสแอนด์พี 500 (ASPS&amp;P 500) เน้นลงทุนในหน่วยลงทุนของกองทุนหลัก คือ กองทุน SPDR Trust (SPDR S&amp;P 500 ETF) ซึ่งปัจจุบันได้ทำสัญญาป้องกันความเสี่ยงจากอัตราแลกเปลี่ยนเต็มจำนวน
สำหรับผลการดำเนินงานของกองทุนรวมที่มีนโยบายลงทุนในตลาดหุ้นสหรัฐในช่วง 4 เดือนแรก สิ้นสุด 30 เม.ย. 2556 ข้อมูลจากบริษัท มอร์นิ่งสตาร์ รีเสิร์ซ (ประเทศไทย) พบว่า กองทุนเปิดไทยพาณิชย์ เอสแอนด์พี 500 ผลตอบแทนสูงสุด 14.3% รองลงมา กองทุนเปิดแอสเซท พลัส แอสแอนด์พี 500 อยู่ที่ 13.7% อันดับสาม กองทุนเปิดทิสโก้ ยูเอส อิควิตี้ ผลตอบแทน 9.42% อันดับสี่ กองทุนเปิดเค ยูเอสเอ หุ้นทุน ผลตอบแทน 9% และอันดับห้า กองทุนเปิดกรุงศรี ยูเอส อิควิตี้ ผลตอบแทน 5.29%
อันดับหก กองทุนเปิดวรรณ ยูเอสรีคอฟเวอรี่ ออพพอร์ทูนิตี้ ฟันด์ ผลตอบแทน 4.9% ซึ่งกองทุนนี้จะต่างจากกองทุนอื่นๆ เพราะตั้งเป็นกองทุนรวมแบบผสม เน้นลงทุนโดยตรงในหุ้นสถาบันการเงินในตลาดหุ้นสหรัฐประมาณ 15 บริษัท
อันดับเจ็ด กองทุนเปิดอเบอร์ดีน อเมริกัน โกรท ฟันด์ (ABAG) ลงทุนในหน่วยลงทุนของกองทุนเปิดอเบอร์ดีน โกลบอลอเมริกัน เอคควิตี้ ฟันด์ ซึ่งเน้นลงทุนในบริษัทข้ามชาติของสหรัฐที่มีรายได้จากหลากหลายประเทศทั่วโลก มีกระแสเงินสดและงบการเงินที่แข็งแกร่งเป็นบริษัทที่ทำธุรกิจทั้งด้านเทคโนโลยีสารสนเทศและการแพทย์มีมูลค่าตลาดสูง ตลอดจนบริษัทสินค้าอุปโภคบริโภคที่เป็นเจ้าของตราสินค้าชั้นนำผลตอบแทน 4.8% อันดับแปด กองทุนเปิดทหารไทยยูเอส ออพพอร์ทูนิตี้ส์ ผลตอบแทนติดลบ 7.8%
ส่วนกองทุนเปิดทหารไทย US 500 อิควิตี้ ตั้งแต่ตั้งกองทุนเมื่อวันที่ 6 ก.พ.10 พ.ค. 2556 ผลตอบแทน 8.5% จากข้อมูลของ บลจ.ทหารไทยและกองทุนเปิดทหารไทย US 500 เพื่อการเลี้ยงชีพ ตั้งแต่ตั้งกองทุนเมื่อวันที่ 6 ก.พ.-10 พ.ค. 2556 ผลตอบแทน 7.99% ขณะที่กองทุนเปิดเค หุ้นยูเอส ดัชนีเอ็นดีคิว 100 ซึ่งจัดตั้งเมื่อปลายเดือน มี.ค. 2556 จนถึง 8 พ.ค. 2556 ผลตอบแทน 5.43% ข้อมูลจาก บลจ.กสิกรไทย